Javaslat A TANÁCS HATÁROZATA az AKCS–EK partnerségi megállapodás 96. cikke szerint a Bissau-guineai Köztársasággal való konzultációs eljárás lezárásáról szóló 2011/492/EU határozat vonatkozó intézkedései alkalmazási időszakának kiterjesztéséről /* COM/2013/0439 final - 2013/0208 (NLE) */





INDOKOLÁS 2011. január 31-én az Európai Unió úgy határozott, hogy a felülvizsgált Cotonoui Megállapodás 96. cikke alapján konzultációkat kezdeményez a Bissau-guineai Köztársasággal. Ezt a határozatot a 2010. április 1-jén lezajlott eseményeket követően hozták meg. Ezen a napon egy lázadó katonai csoport Antonio Indjai tábornok, vezérkarifőnök-helyettes parancsára letartóztatta José Zamora Induta vezérkari főnököt és Bissau-Guinea miniszterelnökét, Gomes Juniort. A zendülést követően Indjai tábornok de facto vezérkari főnök lett, majd 2010. június 25-én Bacai Sanha elnök a kormány javaslata alapján hivatalos rendelettel is kinevezte erre a tisztségre. Bubo Na Tchuto ellentengernagy 2010. október 8-i kinevezése a haditengerészet élére újabb visszalépést jelentett az ország felelős kormányzása szempontjából. Na Tchuto admirális destabilizáló szerepet játszott az április 1-jei zendülést követő eseményekben, és a nemzetközi partnerek szankciói sújtják az illegális tevékenységekben való feltételezett részvétele miatt. Az Európai Unió véleménye szerint a 2010. április 1-jei zendülés, valamint a legfőbb felbujtóknak a katonai hierarchia magas pozícióiba történő kinevezése a Cotonoui Megállapodás 9. cikkében megállapított lényeges elemek (a demokratikus elvek tiszteletben tartása) különösen súlyos és nyilvánvaló megsértésének, valamint a megállapodás 96. cikke (2) bekezdésének b) pontja szerint különösen sürgős esetnek minősül. Ezért a Bizottság 2011. február 2-án kelt levelében konzultációra kérte fel a bissau-guineai hatóságokat. A konzultáció nyitóértekezletére 2011. március 29-én Brüsszelben került sor. A fent említett találkozó során a résztvevők tájékoztatást kaptak a bissau-guineai fél javaslatairól, amelyek célja a polgári hatalom primátusának fokozatos biztosítása, a demokratikus kormányzás javítása, az alkotmányos rend tiszteletben tartása és a jogállamiság garantálása, valamint a büntetlenség és a szervezett bűnözés elleni küzdelem. A bissau-guineai fél kötelezettségvállalásai a következőket tartalmazzák: · A 2009. márciusi és júniusi gyilkosságokra vonatkozó nyomozások és bírósági eljárások teljes függetlenség és megfelelő tárgyi és biztonsági feltételek melletti lefolytatása és lezárása; · a biztonsági ágazat reformjának tényleges végrehajtása a nemzeti parlament által elfogadott stratégia, valamint az Európai Unió közös biztonság- és védelempolitikai missziója támogatásával kidolgozott jogszabálycsomag alapján; · a Nyugat-afrikai Államok Gazdasági Közössége (a továbbiakban: ECOWAS) biztonsági ágazat reformjára vonatkozó ütemtervének következtetéseivel és ajánlásaival összhangban olyan személyek magas rangú parancsnoki posztokra történő kinevezésének biztosítása, akik nem tanúsítottak alkotmányellenes vagy jogellenes magatartást, és nem vettek részt erőszakos cselekményekben; · a biztonsági ágazat reformjának támogatása és a politikai szereplők biztonságának megerősítése érdekében az ECOWAS, a Portugál Nyelvű Országok Közössége (a továbbiakban: CPLP) és/vagy más partnerek segítségével felállított szakértői misszió jóváhagyása és támogatása; · a biztonsági ágazat reformjának végrehajtására és a kábítószer-kereskedelem és a pénzmosás elleni küzdelemre vonatkozó nemzeti operatív tervek előkészítése, elfogadása és tényleges végrehajtása; · a polgári és katonai alkalmazottak adminisztratív és pénzügyi irányításának, valamint a pénzmosás elleni küzdelemmel kapcsolatos intézkedések javítása. A tárgyalásokkal kapcsolatos következtetéseiben az Európai Unió tudomásul vette a fenti kötelezettségvállalásokat. Az Unió felkérte Bissau-Guinea képviselőit, hogy sürgősen kezdjék meg a nyomozást és az igazságügyi eljárást a 2010. április 1-jei események ügyében a büntetlenség elleni küzdelem fokozása céljából, és javasoljanak egy részletesebb menetrendet a kötelezettségvállalások végrehajtására, az ECOWAS ütemtervében rögzített határidőkkel összhangban. Az Európai Unió 2011. július 18-án a 2011/492/EU tanácsi határozattal az említett kötelezettségvállalások teljesítése érdekében megfelelő intézkedések elfogadásáról határozott, ideértve az EU-val való együttműködés fokozatos újrafelvételét szolgáló, kölcsönös kötelezettségvállalások rendszerét. A 96. cikk szerinti ellenőrző misszió 2012. január 18-20. között látogatott Bissau-Guineába. A misszió jelentése rámutatott arra, hogy a 2011/492/EU tanácsi határozatban szereplő kötelezettségvállalások első csoportjának végrehajtása elégtelen, amely kizárta az érintett, leblokkolt együttműködési programok feloldását. A jelentést a Tanács Afrika munkacsoportja 2012. február 15-én hagyta jóvá. A Bacai Sanha elnök januári halála után esedékes elnöki választások első fordulóját követően a fegyveres erők egy csoportja 2012. április 12-én államcsínyt hajtott végre, a hivatalban levő elnököt és a miniszterelnököt letartóztatták. Azóta az ECOWAS közvetítőként dolgozott egy olyan megoldás kialakításán, amely a bissau-guineai demokrácia helyreállításához vezet, azonban az alkotmányos rend visszaállítása terén ezidáig csak kisebb előrelépés történt. A 2012. július 16-i 2012/387/EU tanácsi határozat egy évvel, azaz 2013. július 19-ig meghosszabbította a 2011/492/EU tanácsi határozat hatályát. A Bizottság fontosnak tartja, hogy a 2011/492/EU tanácsi határozat ne veszítse hatályát, mivel biztosítja az alapvető keretet a demokratikus stabilitás előmozdításához Bissau-Guineában. Javasolja tehát annak 2014. július 19-ig való meghosszabbítását. 2013. december 31. azaz a 10. EFA lejártát követően és a 11. EFA hatályba lépése előtt a 2011/492/EU tanácsi határozat mellékletében szereplő kötelezettségvállalások finanszírozására egy létrehozandó áthidaló eszköz révén kerül sor. A határozat elemei (vagyis a részletes feltételek és az EU válaszai) a politikai helyzet változásával kiigazítást igényelhetnek, de az események alakulása jelenleg nem látható előre kellő pontossággal. Következtetés A fentieket figyelembe véve a Bizottság felkéri a Tanácsot, hogy fogadja el a mellékelt tanácsi határozattervezetet a Bissau-Guinea tekintetében hozott megfelelő intézkedések alkalmazási időszakának meghosszabbításáról. 2013/0208 (NLE) Javaslat A TANÁCS HATÁROZATA az AKCS–EK partnerségi megállapodás 96. cikke szerint a Bissau-guineai Köztársasággal való konzultációs eljárás lezárásáról szóló 2011/492/EU határozat vonatkozó intézkedései alkalmazási időszakának kiterjesztéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között, Cotonouban 2000. június 23-án aláírt[1] és Ouagadougouban, Burkina Fasoban 2010. június 22-én felülvizsgált[2] partnerségi megállapodásra (a továbbiakban: az AKCS–EK partnerségi megállapodás), és különösen annak 96. cikkére, tekintettel a meghozandó intézkedések és az AKCS–EK partnerségi megállapodás alkalmazásával kapcsolatos belső megállapodásra[3], különösen annak 3. cikkére, tekintettel a Bizottság javaslatára, mivel: (1) Az AKCS–EU partnerségi megállapodás 96. cikke szerinti konzultációk Bissau-guineai Köztársasággal a 2011/492/EC tanácsi határozattal lezárásra kerültek, és az említett határozat mellékletében meghatározott megfelelő intézkedéseket meghozták. (2) A 2012/387/EU tanácsi határozat egy évvel, azaz 2013. július 19-ig meghosszabbította a 2011/492/EU tanácsi határozat hatályát. (3) Az AKCS–EK partnerségi megállapodás 9. cikkében hivatkozott alapvető elemeket továbbra is megsértik és a Bissau-Guineában kialakult jelenlegi helyzetben nem biztosított az emberi jogok, a demokratikus alapelvek és a jogállamiság tiszteletben tartása. (4) A 2011/492/EU határozatot ezért módosítani kell a megfelelő intézkedések időbeli hatályának további meghosszabbítása érdekében, ELFOGADTA EZT A HATÁROZATOT: 1. cikk A 2011/492/EU határozat a következőképpen módosul: A 3. cikk helyébe a következő szöveg lép: „Ez a határozat az elfogadásának napján lép hatályba. Ez a rendelet 2014. július 19-án hatályát veszti. A határozatot rendszeresen, legalább hathavonta felülvizsgálják, lehetőség szerint az Európai Külügyi Szolgálat és a Bizottság közös nyomonkövetési missziói alapján.” 2. cikk Az e határozat mellékletét képező levelet meg kell küldeni Bissau-Guinea hatóságainak. 3. cikk Ez a határozat az elfogadásának napján lép hatályba. A határozatot az Európai Unió Hivatalos Lapjában ki kell hirdetni. Kelt Brüsszelben, a Tanács részéről az elnök || MELLÉKLET A Bissau-guineai Köztársaság Elnöke, A Bissau-guineai Köztársaság Miniszterelnöke, Tisztelt Uraim, Az AKCS–EU partnerségi megállapodás 96. cikke keretében, Brüsszelben, 2011. március 29-én lefolytatott konzultációkat követően az Európai Unió 2011. július 18-án a 2011/492/EU tanácsi határozattal megfelelő intézkedések elfogadásáról döntött, ideértve az Unióval való együttműködés fokozatos újrafelvételét szolgáló, kölcsönös kötelezettségvállalások rendszerét. A 2012. július 16-i 2012/387/EU tanácsi határozat egy évvel, azaz 2013. július 19-ig meghosszabbította a 2011/492/EU tanácsi határozat hatályát. Az Európai Unió úgy véli, hogy tizenkét hónappal a meghosszabbítás után nem történt jelentős előrelépés és ezért úgy döntött, hogy a 2011/492/EU határozatának hatályát 2014. július 19-ig meghosszabbítja. Az Európai Unió hangsúlyozni kívánja, hogy nagy fontosságot tulajdonít a Bissau-Guineával folytatandó jövőbeni együttműködésnek, és megerősíti, hogy továbbra is folytatni kívánja a két fél közötti párbeszédet olyan helyzet megteremtése felé történő előrelépés céljából a közeljövőben, amely lehetővé teszi a teljes körű újbóli együttműködést. Tisztelettel: a Tanács részéről || a Bizottság részéről C. ASHTON az elnök || A. PIEBALGS biztos [1] HL L 317., 2000.12.15., 3. o. [2] HL L 287, 2010.11.4., 3. o. [3] HL L 317., 2000.12.15., 376. o., melyet a HL L 247., 2006.9.9., 48. o. módosított.